钦定古今图书集成/明伦汇编/家范典/第082卷 > 春秋四传 > 《郯伯姬来归》
## 钦定古今图书集成/明伦汇编/家范典/第082卷 > 春秋四传 > 《郯伯姬来归》

《春秋》：宣公十有六年“秋，郯伯姬来归。”

《左传》出也。

胡传：“按《左氏》郯伯姬来归，出也。内女出，书之策者，男
女居室，人之大伦也。婚姻之礼废，则夫妇之道苦，淫
辟之罪多矣，复相弃背，丧其配耦。《氓》之诗所以刺卫
日以衰薄，室家相弃，《中谷有蓷》，所以闵《周易》叙《咸》《恒》，
为下经首。《春秋》内女出，夫人归，凡男女之际，详书于
策，所以正人伦之本也。其旨微矣。”

〈大全〉程子曰：夫妇人伦之始，所以下经首《咸》，继以《恒》，男女交合而成夫妇，故《咸》与《恒》皆二体合为夫妇之义。赵氏曰：“为妇而出，著其非也。”吕氏曰：“妇人既嫁而出，人道之大者，故书之。”家氏曰：“女生而愿为有家，故嫁者谓之归，人道之常也。见出而曰来归，著其变也。”汪氏曰：“《春秋》书郯伯姬、杞叔姬来归，所以讥父母之训育”弗至，致内女之妇德有亏，而亦书“郯杞之君”，失齐家之道，而弃其伉俪也。然杞叔姬书“卒”，书“杞伯逆其丧归”，则叔姬之出，必有不当绝者，而《郯伯姬》不书卒，不书丧归，则出者与出之者，其罪皆著矣。